Folketing
2002-11-27

Jeg synes ikke, der er tale om, at jeg springer over noget som helst. Jeg prøver faktisk at svare meget indgående på spørgsmålene, og også selv om jeg ikke er forberedt, er jeg heldigvis i en situation, hvor jeg kan svare utrolig indgående, fordi jeg lige har været til en konference om det, fordi jeg har skrevet to rapporter til Europa-Parlamentet om det, og fordi sagen interesseret mig meget. Jeg er faktisk dansk sønderjyde og har lige siden skoletiden været stærkt optaget af især nationale mindretalsspørgsmål. Jeg vil gerne bede fru Anne Baastrup om ikke at glemme Europarådets menneskerettighedskonventioner. Når det gælder menneskerettigheder, har det jo især været en sag for Europarådet, og EU er et sted, hvor alle overholder og skal overholde Europarådets konventioner. Vi har menneskerettighedskonventionen; vi har mindretalskonventionen, som ganske vist i hvert fald ét land ikke har ratificeret og måske heller ikke underskrevet; vi har konventionen om mindretals sprog, som også er vigtig. Så svaret er, at vi har europarådskonventionerne. I EU skal alle leve op til dem, og hvis ikke man gør det, så får man problemer i EU. Det er garantien.